Document ID: 32011R1130

NARIADENIE KOMISIE (EÚ) č. 1130/2011
z 11. novembra 2011,
ktorým sa mení a dopĺňa príloha III k nariadeniu Európskeho parlamentu a Rady (ES) č. 1333/2008 o prídavných látkach v potravinách vytvorením zoznamu Únie obsahujúceho prídavné látky v potravinách schválené na používanie v prídavných látkach v potravinách, potravinárskych enzýmoch, potravinárskych arómach a živinách
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 a článok 30 ods. 2, 3 a 5,
keďže:
(1)
V prílohe III k nariadeniu (ES) č. 1333/2008 sa stanovuje vytvorenie zoznamov Únie obsahujúcich schválené prídavné látky v potravinách a podmienky ich používania v prídavných látkach v potravinách (časť 1 a 2), v potravinárskych enzýmoch (časť 3), potravinárskych arómach (časť 4) a v živinách alebo ich kategóriách (časť 5), ku ktorým sa môžu prídavné látky v potravinách pridať podľa článku 4 ods. 4 uvedeného nariadenia. Cieľ používania prídavných látok v potravinách spočíva v ich technologickej funkcii v prídavných látkach v potravinách alebo v enzýmoch, arómach či živinách.
(2)
Prídavným látkam v potravinách zaradeným do prílohy III k nariadeniu (ES) č. 1333/2008 možno podľa ich základnej technologickej funkcie prídavnej látky v potravinách pripísať jednu z funkčných skupín stanovených v prílohe I. Podľa článku 9 uvedeného nariadenia však zaradenie prídavnej látky v potravinách do určitej funkčnej skupiny nebráni tomu, aby sa používala na niekoľko účelov.
(3)
Prídavné látky v potravinách, ktorých používanie ako nosiče v prídavných látkach v potravinách sa povoľuje v smernici Európskeho parlamentu a Rady 95/2/ES z 20. februára 1995 o potravinárskych prídavných látkach iných ako farbivá a sladidlá (2), ako aj podmienky ich používania by sa mali zahrnúť do časti 1 prílohy III k nariadeniu (ES) č. 1333/2008, keďže sa preskúmal ich súlad so všeobecnými podmienkami na zahrnutie prídavných látok v potravinách do zoznamov Únie, ako aj na ich používanie, a najmä súlad s článkom 6 ods. 1 písm. a) uvedeného nariadenia.
(4)
Prídavné látky v potravinách, ktoré sú uvedené v smernici 95/2/ES ako povolené nosiče a rozpúšťadlá nosičov a ktorých funkcia je iná ako nosič, by sa mali zahrnúť do časti 2 prílohy III k nariadeniu (ES) č. 1333/2008 s tými istými podmienkami používania. Iné prídavné látky s funkciou inou ako nosiče by sa tiež mali zahrnúť do tohto zoznamu.
(5)
Prídavné látky v potravinách a nosiče, ktorých používanie sa povoľuje v potravinárskych enzýmoch podľa nariadenia Európskeho parlamentu a Rady (ES) č. 1332/2008 zo 16. decembra 2008 o potravinárskych enzýmoch (3) a podmienkach ich používania, by sa mali zahrnúť do časti 3 prílohy III k nariadeniu (ES) č. 1333/2008.
(6)
Prídavné látky v potravinách, ktorých používanie v potravinárskych arómach sa povoľuje v smernici 95/2/ES a podmienky ich používania by sa mali zahrnúť do časti 4 prílohy III k nariadeniu (ES) č. 1333/2008, keďže sa preskúmal ich súlad s článkom 6 uvedeného nariadenia.
(7)
Prídavné látky v potravinách a nosiče, ktorých používanie je povolené v živinách v zmysle vymedzenia v nariadení Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (4), ako aj v smernici Európskeho parlamentu a Rady 2002/46/ES z 10. júna 2002 o aproximácii právnych predpisov členských štátov týkajúcich sa potravinových doplnkov (5), smernici Európskeho parlamentu a Rady 2009/39/ES zo 6. mája 2009 o potravinách na osobitné výživové účely (6) a v nariadení Komisie (ES) č. 953/2009 z 13. októbra 2009 o látkach, ktoré sa na osobitné výživové účely môžu pridávať do potravín na špeciálne výživové použitie (7) a podmienky ich používania by sa mali zahrnúť do časti 5 oddielu A prílohy III k nariadeniu (ES) č. 1333/2008. Ostatné prídavné látky v potravinách s funkciou inou ako nosiče by sa takisto mali zahnúť do uvedeného zoznamu z dôvodu technologickej potreby, ktorá sa nepredpokladala v čase prijímania nariadenia (ES) č. 1333/2008.
(8)
Prídavné látky v potravinách, ktoré sú uvedené ako prídavné látky v potravinách povolené smernicou 95/2/ES do potravín pre dojčatá a malé deti a ktoré majú funkciu potravinárskej prídavnej látky v živinách, by sa mali s tými istými podmienkami používania zahrnúť do zoznamu uvedeného v časti 5 oddielu B prílohy III k nariadeniu (ES) č. 1333/2008. Uvedený zoznam by sa mal doplniť s ohľadom na stanovisko Vedeckého výboru pre potraviny k prídavným látkam vo výživových prípravkoch určených na používanie v počiatočnej dojčenskej výžive, následnej dojčenskej výžive a v potravinách pre dojčatá a malé deti okrem potravín na počiatočnú výživu dojčiat z 13. júna 1997 (8).
(9)
V záujme transparentnosti a konzistentnosti by sa mali stanoviť osobitné pravidlá týkajúce sa podmienok používania potravinárskych prídavných látok v prípravkoch z potravinárskych prídavných látok/enzýmov/živín.
(10)
Látky ako siričitany, benzoany, polysorbáty, estery sorbitanu a sacharózové estery by sa mali uviesť v prílohe III k nariadeniu (ES) č. 1333/2008; uvedené látky podliehajú skríningu kategórie 3 podľa správy Komisie z roku 2001 o príjme prídavných látok v potravinách v Európskej únii (9) a vzbudzujú obavy v súvislosti s hodnotou ADI. Podmienky používania uvedených látok sa môžu preskúmať v nadväznosti na očakávané stanovisko Európskeho úradu pre bezpečnosť potravín v rámci programu prehodnotenia stanoveného v nariadení Komisie (EÚ) č. 257/2010 (10), ktorým sa ustanovuje program prehodnotenia povolených prídavných látok v potravinách, v ktorom sa okrem iného zahŕňa posúdenie príjmu.
(11)
Špecifikácie prídavných látok v potravinách, ktoré sa uvádzajú v prílohe III k nariadeniu (ES) č. 1333/2008 vzťahujúce sa na pôvod, kritériá čistoty a akékoľvek iné potrebné informácie, sú stanovené v smernici Komisie 2008/128/ES z 22. decembra 2008 ktorou sa stanovujú osobitné kritériá čistoty týkajúce sa farbív určených na používanie v potravinách (11), v smernici 2008/60/ES zo 17. júna 2008 ustanovujúcej osobitné kritériá čistoty týkajúce sa sladidiel na použitie v potravinách (12) a v smernici 2008/84/ES z 27. augusta 2008 ustanovujúcej osobitné kritériá čistoty potravinárskych prídavných látok iných ako farbivá a sladidlá (13).
(12)
Vzhľadom na skutočnosť, že niektoré prípravky sa používajú už desaťročia, malo by sa prevádzkovateľom potravinárskych podnikov poskytnúť 24-mesačné prechodné obdobie nasledujúce po nadobudnutí účinnosti tohto nariadenia, aby sa mohli prispôsobiť požiadavkám stanoveným v časti 2, 3 a 5 oddielu A prílohy III k nariadeniu (ES) č. 1333/2008 zmenenému a doplnenému týmto nariadením. Prevádzkovateľom potravinárskych podnikov by sa malo poskytnúť 18-mesačné prechodné obdobie nasledujúce po nadobudnutí účinnosti tohto nariadenia, aby sa mohli prispôsobiť požiadavkám stanoveným v časti 1 a 4 prílohy III zmenenej a doplnenej týmto nariadením.
(13)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Zmena a doplnenie nariadenia (ES) č. 1333/2008
Príloha III k nariadeniu (ES) č. 1333/2008 sa nahrádza textom prílohy k tomuto nariadeniu.
Článok 2
Prechodné opatrenia
Prípravky, ktoré nie sú v súlade s časťami 2, 3 a/alebo oddielom A časti 5 prílohy III k nariadeniu (ES) č. 1333/2008 zmenenému a doplnenému týmto nariadením, sa môžu naďalej uvádzať na trh v súlade s vnútroštátnymi ustanoveniami, a to počas obdobia trvajúceho 24 mesiacov od nadobudnutia účinnosti tohto nariadenia. Potraviny, ktoré obsahujú takéto prípravky a ktoré boli počas tohto obdobia zákonne umiestnené na trh, sa môžu predávať až vyčerpania zásob.
Prípravky, ktoré nie sú v súlade s časťou 1 a 4 prílohy III k nariadeniu (ES) č. 1333/2008 zmenenému a doplnenému týmto nariadením, sa môžu do 31. mája 2013 naďalej uvádzať na trh v súlade s ustanoveniami príloh I až IV k smernici 95/2/ES. Potraviny, ktoré obsahujú takéto prípravky a ktoré boli počas tohto obdobia zákonne umiestnené na trh, sa môžu predávať až vyčerpania do zásob.
Článok 3
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 2. decembra 2011.
Toto nariadenie je záväzné v celom rozsahu a priamo uplatniteľné v členských štátoch.
V Bruseli 11. novembra 2011

Labels: 0
3
17
16